作者:盧炳
標題:多麗
內容:慶佳辰。熊羆協夢生申。記當年、曾遊月殿，笑談高躍龍津。德彌高、源流孔孟，才迥出、黼黻卿雲。亟步華塗，蜚英騰茂，姓名端的簡楓宸。最好是、雍容蘭省，直道事吾君。還知否，承明倦直，來撫斯民。算人生、五馬最貴，朱旛畫戟行春。訟庭清、祥風和暢，鈴齋靜、佳氣氤氳。壽宴香濃，梅繁柳嫩，年年今日勸芳尊。須通道、朱顏不老，眉壽等松椿。從茲去，袞衣特立，廊廟經綸。